RO Jurnalul Oficial al Uniunii Europene L 93/30

REGULAMENTUL (UE) 2017/624 AL COMISIEI

din 30 martie 2017

de modificare a anexelor II și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bifenazat, daminozid și tolilfluanid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 18 alineatul (1) litera (b),

întrucât:

(1) Limitele maxime de reziduuri (LMR) pentru bifenazat au fost stabilite în anexa II la Regulamentul (CE) nr. 396/2005. Pentru daminozid și tolilfluanid, LMR-urile au fost stabilite în anexa V la regulamentul respectiv.

(2) Pentru bifenazat, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din același regulament (2). Recomandările autorității privind reexaminarea LMR-urilor existente au fost puse în aplicare prin Regulamentul (UE) nr. 79/2014 al Comisiei (3).

(3) Pentru daminozid, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Recomandările autorității privind reexaminarea LMR-urilor existente au fost puse în aplicare prin Regulamentul (UE) nr. 87/2014 al Comisiei (5).

(4) Pentru tolilfluanid, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Recomandările autorității privind reexaminarea LMR-urilor existente au fost puse în aplicare prin Regulamentul (UE) 2015/552 al Comisiei (7).

(5) În ceea ce privește produsele pentru care nu au fost raportate autorizații relevante și nici toleranțe la import la nivelul Uniunii și nu există LMR-uri Codex, autoritatea a concluzionat că este necesară o analiză suplimentară din partea responsabililor cu gestionarea riscurilor. Pe baza cunoștințelor științifice și tehnice actuale, LMR-urile pentru bifenazat au fost stabilite în temeiul Regulamentului (UE) nr. 79/2014 la limita specifică de determinare și LMR-urile pentru daminozid și tolilfluanid au fost stabilite în temeiul Regulamentului (UE) nr. 87/2014 și al Regulamentului (UE) 2015/552 la LMR-urile implicite în conformitate cu articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene cu privire la necesitatea de a adapta unele dintre aceste limite de detecție (LOD). În cazul unor definiții complexe ale reziduurilor constând din mai multe componente, fiecare dintre aceste componente trebuie să fie analizat cu o LOD care este fezabilă din punct de vedere tehnic și cât mai mică posibil. În cazul în care o LMR este stabilită la nivelul LOD, această LOD este suma LOD pentru toate componentele definiției reziduurilor. În ceea ce privește bifenazatul, daminozidul și tolilfluanidul, definiția reziduului este alcătuită din mai multe componente, iar laboratoarele respective au concluzionat că, ținând cont de necesitatea de a analiza toate componentele definițiilor reziduurilor la un nivel care este fezabil din punct de vedere tehnic, LMR-urile stabilite la nivelul LOD (suma LOD a componentelor) ar trebui să crească.

(7) Prin urmare, Regulamentul (CE) nr. 396/2005 ar trebui modificat în consecință.

(8) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 30 martie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for bifenazate according to Article 12 of Regulation (EC) No 396/2005 [Reexaminarea limitelor maxime de reziduuri existente (LMR) pentru bifenazat în conformitate cu articolul 12 din Regulamentul (CE) nr. 396/2005]. EFSA Journal 2011;9(12):2484. [48 pp.]

(3) Regulamentul (UE) nr. 79/2014 al Comisiei din 29 ianuarie 2014 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor bifenazat, clorprofam, esfenvalerat, fludioxonil și tiobencarb din sau de pe anumite produse (JO L 27, 30.1.2014, p. 9).

(4) Autoritatea Europeană pentru Siguranța Alimentară; Review of the existing maximum residue levels (MRLs) for daminozide according to Article 12 of Regulation (EC) No 396/2005 [Reexaminarea limitelor maxime de reziduuri existente (LMR) pentru daminozid în conformitate cu articolul 12 din Regulamentul (CE) nr. 396/2005]. EFSA Journal 2012;10(4):2650. [16 pp.]

(5) Regulamentul (UE) nr. 87/2014 al Comisiei din 31 ianuarie 2014 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acetamiprid, butralin, clorotoluron, daminozid, izoproturon, picoxistrobin, pirimetanil și trinexapac din sau de pe anumite produse (JO L 35, 5.2.2014, p. 1).

(6) Autoritatea Europeană pentru Siguranța Alimentară; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005 [Reexaminarea limitelor maxime de reziduuri existente (LMR) pentru tolilfluanid în conformitate cu articolul 12 din Regulamentul (CE) nr. 396/2005]. EFSA Journal 2013;11(7):3300. [37 pp.]

(7) Regulamentul (UE) 2015/552 al Comisiei din 7 aprilie 2015 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1,3-diclorpropenă, bifenox, dimetenamid-P, prohexadion, tolilfluanid și trifluralin din sau de pe anumite produse (JO L 92, 8.4.2015, p. 20).